Калядкі  
*Артур Вольскі*

Ой, ладачкі-ладкі,

Надышлі Калядкі.

Мы дзеля Калядак

напяклі аладак.

Дралі дробнай таркаю

дранікі духмяныя.

Хочаш — еш са скваркаю,

хочаш — са смятанаю.

Вось вам, калі ласка,

з жэрдачкі каўбаска.

Вось кавалак пірага,

каб не брала вас туга.

Ой, ладачкі-ладкі!

І мядок салодкі

да лясной гарбаткі

наліем у сподкі.

І запахне рутай,

верасам, чаборам,

каб зімою лютай

нам не знацца з горам.

Бярыце з талеркі

лізунцы, цукеркі!

Ешце ўволю, ешце,

Ды не псуйце зубкі…

Песняй нас пацешце,

галубкі, галубкі!

Бохан — поўняй яснаю,

яйкі, бульба, скваркі.

Гэта ўсё — з уласнае

нашай гаспадаркі.

Калі вам прысмакі

прыйдуцца да смаку,

прынясіце Богу

шчырую падзяку.

Ой, ладачкі-ладкі —

Пляскаем у ладкі!

Ой, ладачкі-ладкі —

Святкуем Калядкі!